ടൈം മാഗസിന്റെ പട്ടികയില് താലിബാന് നേതാവ് മുല്ല ബറാദറും ന്യൂയോര്ക്ക്: ടൈം മാഗസിന്റെ ഏറ്റവും സ്വാധീനമുണ്ടാക്കിയ 100 നേതാക്കളുടെ പട്ടികയില് താലിബാന് നോതാവ് മുല്ല അബ്ദുല് ഗനി ബറാദറും. ദോഹയിലെ താലിബാന് രാഷ്ട്രീയകാര്യ ഓഫീസിന്റെ മേധാവിയായിരുന്നു ബറാദര്. യുഎസുമായുള്ള താലിബാന്റെ ചര്ച്ചകള്ക്ക് നേതൃത്വം നല്കിയത് ഇദ്ദേഹമായിരുന്നു.അഫ്ഗാനിലെ ഇടക്കാല സര്ക്കാറിന് നേതൃത്വം നല്കുന്ന മുല്ല അഖുന്ദിന്റെ ഡെപ്യൂട്ടിയാണ് ഇദ്ദേഹം. അഫ്ഗാന് സേനയുമായി നടന്ന ഏറ്റുമുട്ടലില് ബര്ദാര് കൊല്ലപ്പെട്ടെന്ന് നേരത്തെ വാര്ത്തകളുണ്ടായിരുന്നു. എന്നാല് താന് മരിച്ചിട്ടില്ലെന്നും പുറത്തുവരുന്ന വാര്ത്തകളെല്ലാം വ്യാജമാണെന്നും അദ്ദേഹം പ്രതികരിച്ചിരുന്നു. പാകിസ്താനില് വര്ഷങ്ങളോളം ജയിലില് കഴിഞ്ഞ ബറാദറിനെ യുഎസ് സമ്മര്ദത്തെ തുടര്ന്ന് 2018ലാണ് മോചിപ്പിച്ചത്. ഇതിനുശേഷം അഫ്ഗാന് താലിബാന് തിരിച്ചുപിടിക്കും വരെ ഖത്തറിലായിരുന്നു ബറാദര് കഴിഞ്ഞത്. ദോഹയില് താലിബാന് രാഷ്ട്രീയ കാര്യാലയം തുറക്കുന്നതും കേന്ദ്രത്തിന്റെ ചുമതല ബറാദറിനെ ഏല്പിക്കുന്നതും ഇതിനു പിറകെയാണ്. തുടര്ന്നാണ് അഫ്ഗാനില്നിന്നുള്ള വിദേശസേനാ പിന്മാറ്റത്തിന് അമേരിക്കയുമായി ഖത്തറിന്റെ മധ്യസ്ഥതയില് താലിബാന് ചര്ച്ച ആരംഭിച്ചത്. പട്ടികയില് മോദിയും മമതയുംടൈം മാഗസിന് പട്ടികയില് പ്രധാനമന്ത്രി നരേന്ദ്ര മോദി, വെസ്റ്റ് ബംഗാള് മുഖ്യമന്ത്രി മമത ബാനര്ജി, സെറം ഇന്സ്റ്റിറ്റ്യൂട്ട് ഓഫ് ഇന്ത്യ സി.ഇ.ഒ അഡാര് പൂനാവാല തുടങ്ങിയവരുമുണ്ട്. മോദി ഇന്ത്യയെ മതേതരത്വത്തില്നിന്ന് ഹിന്ദു ദേശീയതിലേക്ക് കൊണ്ടുപോയെന്നും സോഷ്യലിസത്തില് നിന്ന് മുതലാളിത്തത്തിലേക്ക് രാജ്യത്തെ നയിക്കുമെന്ന ധാരണ അദ്ദേഹത്തിന്റെ പ്രവര്ത്തനം ശരിവെച്ചുവെന്നും ടൈംസ് മാഗസിന് തയാറാക്കിയ കുറിപ്പില് പറഞ്ഞു. വിഡെം ഇന്സ്റ്റിറ്റ്യൂട്ട് വിശേഷിപ്പിച്ച പോലെ തെരഞ്ഞെടുക്കപ്പെട്ട സേഛാധിപത്യമാണ് ഇന്ത്യയിലെന്നും രാജ്യം ജനാധിപത്യത്തില്നിന്ന് ഏറെ അകന്നതായി ചിന്തകര് നിരീക്ഷിക്കുന്നതായും സി.എന്.എന് ജേണലിസ്റ്റ് ഫരീദ് സക്കറിയ തയാറാക്കിയ കുറിപ്പില് പറഞ്ഞു. പശ്ചിമ ബംഗാള് തെരഞ്ഞെടുപ്പില് ബി.ജെ.പിക്കെതിരെ പൊരുതി മികച്ച വിജയം നേടിയ മമതയും പട്ടികയിലുണ്ട്. പയനീര്സ് എന്ന പേരില് തിരഞ്ഞെടുക്കപ്പെട്ട 15 പേരിലാണ് എസ്.ഐ.ഐ സി.ഇ.ഒ പൂനാവാലയുടെ പേരുള്ളത്. വാക്സിന് നിര്മാണത്തിന് നേതൃത്വം നല്കുന്നത് ഇദ്ദേഹത്തിന്റെ സ്ഥാപനമാണ്.യു.എസ് പ്രസിഡന്റ് ജോ ബൈഡന്, വൈസ് പ്രസിഡന്റ് കമലാ ഹാരിസ്, മുന് പ്രസിഡന്റ് ഡൊണാള്ഡ് ട്രംപ്, ചൈനീസ് പ്രസിഡന്റ് ഷീ ജിന്പിങ്, ഇറ്റാലിയന് പ്രധാനമന്ത്രി മരിയോ ട്രാഗി, ഇറാനിയന് പ്രധാനമന്ത്രി ഇബ്രാഹിം റൈസി, ഇസ്രയേല് പ്രധാനമന്ത്രി നാഫ്തലി ബെന്നറ്റ്, റഷ്യന് പ്രതിപക്ഷ നേതാവ് നവാല്നി തുടങ്ങിയവരും പട്ടികയിലുണ്ട്.